b'\n_START_ARTICLE_\nJAV rinkik\xc5\xb3 kolegija\n_START_PARAGRAPH_\nRinkik\xc5\xb3 kolegija \xe2\x80\x93 JAV netiesiogini\xc5\xb3 dviej\xc5\xb3 pakop\xc5\xb3 rinkim\xc5\xb3 sistema, kuria i\xc5\xa1renkami du auk\xc5\xa1\xc4\x8diausi federaliniai pareig\xc5\xabnai \xe2\x80\x93 JAV prezidentas ir JAV viceprezidentas, vieninteliai JAV pareig\xc5\xabnai, renkami vis\xc4\x85 \xc5\xa1al\xc4\xaf apiman\xc4\x8dioje rinkim\xc5\xb3 apygardoje.\n_START_SECTION_\nTeisinis pagrindas\n_START_PARAGRAPH_\nJAV prezidento ir viceprezidento rinkimai vyksta pagal 1787 m. JAV konstitucij\xc4\x85, kuri \xc4\xafsigaliojo 1789 m. spalio m\xc4\x97n. Jos pataisos \xe2\x80\x93 JAV teisi\xc5\xb3 bilis, priimtas 1789 m., \xc4\xafsigaliojo 1791 m., kitos 17 patais\xc5\xb3 priimtos 1795\xe2\x80\x931992 m. Valstyb\xc4\x97s vadovas - prezidentas, kartu su viceprezidentu renkamas 4 metams, bet ne daugiau kaip 2 kadencijoms. Prezidentas renkamas netiesioginiais rinkimais pagal paprastos daugumos atstovavimo sistem\xc4\x85. Kandidatus \xc4\xaf prezidentus i\xc5\xa1kelia politin\xc4\x97s partijos savo suva\xc5\xbeiavimuose prie\xc5\xa1 4-6 m\xc4\x97n. iki rinkim\xc5\xb3 prad\xc5\xbeios. Prezident\xc4\x85 tiesiogiai renka rinkikai, pilie\xc4\x8di\xc5\xb3 i\xc5\xa1renkami kiekvienoje valstijoje i\xc5\xa1 politini\xc5\xb3 partij\xc5\xb3 pateikt\xc5\xb3 s\xc4\x85ra\xc5\xa1\xc5\xb3 pagal toje valstijoje \xc4\xaf auk\xc5\xa1tuosius (Senatas) ir \xc5\xbeemuosius (JAV Kongresas) parlamento r\xc5\xabmus renkam\xc5\xb3 deputat\xc5\xb3 skai\xc4\x8di\xc5\xb3. Kiekvienoje valstijoje visi rinkik\xc5\xb3 mandatai atitenka tai partijai, kurios s\xc4\x85ra\xc5\xa1as toje valstijoje gavo paprast\xc4\x85 bals\xc5\xb3 daugum\xc4\x85. Tik Meinas (4 rinkikai) ir Nebraska (5 rinkikai) savo atstovus renka pagal proporcin\xc4\x99 sistem\xc4\x85. I\xc5\xa1rinktieji rinkikai pirmiausia balsuoja juos i\xc5\xa1rinkusios valstijos sostin\xc4\x97je, o v\xc4\x97liau susirenka Va\xc5\xa1ingtone ir balsuodami pagal valstijas renka prezident\xc4\x85 ir viceprezident\xc4\x85._NEWLINE_Valstija turi teis\xc4\x99 kontroliuoti, kaip balsuoja jos atstovai rinkik\xc5\xb3 kolegijoje, o 24 valstijose balsavimas kitaip, negu rinkimuose nusprend\xc4\x97 valstijos rink\xc4\x97jai, baud\xc5\xbeiamas \xc4\xafstatymu. Tiesa, \xc5\xa1i\xc5\xb3 \xc4\xafstatym\xc5\xb3 taikyti n\xc4\x97ra tek\xc4\x99.\n_START_SECTION_\nKolegija\n_START_PARAGRAPH_\nKolegij\xc4\x85 sudaro po du kiekvienos valstijos senatorius (i\xc5\xa1 viso 100), kurie renkami neatsi\xc5\xbevelgiant \xc4\xaf gyventoj\xc5\xb3 skai\xc4\x8di\xc5\xb3 visuotiniais tiesioginiais rinkimais 6 metams, o 1/3 j\xc5\xb3 perrenkami kas 2 metai, ir 435 Atstov\xc5\xb3 r\xc5\xabm\xc5\xb3 deputatai, renkami 2 metams visuotiniais tiesioginiais rinkimais kiekvienoje valstijoje ma\xc5\xbedaug proporcingai valstijos gyventoj\xc5\xb3 skai\xc4\x8diui._NEWLINE_Daugiausia rinkik\xc5\xb3 atstovauja tankiausiai apgyvendintai Kalifornijai \xe2\x80\x93 55, ma\xc5\xbeiausiai, po 3 rinkikus atstovaujamos Juta, Montana, Aliaska, Vermontas, Delaveras, Vajomingas ir \xc5\xa0iaur\xc4\x97s Dakota.\n_START_SECTION_\nYpatingi atvejai\n_START_PARAGRAPH_\nJeigu balsai rinkik\xc5\xb3 kolegijoje pasiskirsto po lygiai, prezident\xc4\x85 renka Atstov\xc5\xb3 r\xc5\xabmai i\xc5\xa1 trij\xc5\xb3 kandidat\xc5\xb3. Toks atvejis pasitaik\xc4\x97 1800 m., kai buvo i\xc5\xa1rinktas Tomas D\xc5\xbeefersonas ir 1824 m., kai, nors gav\xc4\x99s ma\xc5\xbeiau rink\xc4\x97j\xc5\xb3 bals\xc5\xb3, buvo i\xc5\xa1rinktas D\xc5\xbeonas Kvinsis Adamsas._NEWLINE_1876 m. Ruterfordas Hajesas, 1888 m. Bend\xc5\xbeaminas Harisonas ir 2000 m. D\xc5\xbeord\xc5\xbeas Volkeris Bu\xc5\xa1as tapo prezidentais gav\xc4\x99 ma\xc5\xbeiau u\xc5\xbe konkurentus rink\xc4\x97j\xc5\xb3 bals\xc5\xb3, bet juos r\xc4\x97m\xc4\x97 daugiau rinkik\xc5\xb3 i\xc5\xa1 ma\xc5\xbe\xc5\xb3j\xc5\xb3 valstij\xc5\xb3.'